Molefe appèl bloot uitsteltaktiek – Solidariteit - Solidariteit WêreldSolidariteit Wêreld
Tuis › Mediaverklarings › Molefe appèl bloot uitsteltaktiek – Solidariteit
Molefe appèl bloot uitsteltaktiek – Solidariteit
Woensdag | 31 Januarie | 2018
Brian Molefe, voormalige hoof van Eskom, het vandag aansoek om verlof tot appèl gedoen, nadat die Pretoriase hooggeregshof op 25 Januarie bevind het dat sy heraanstelling en pensioenuitbetaling onregmatig was. "Ons is verstom oor mnr. Molefe se aansoek, en is van mening dat geen ander hof tot 'n ander beslissing sal kom nie. Ons sal die aansoek beslis teenstaan," het dr. Dirk Hermann, bestuurshoof van Solidariteit, gesê.
Volgens Hermann is die rede vir Molefe se verlof-tot-appèl-aansoek bloot 'n taktiek om te verhoed dat hy die fondse wat hy verskuldig is, hoef te betaal. "Hierdie soort aksies en uitsteltaktiek is 'n misbruik van die reg en 'n vermorsing van tyd," het Hermann gesê.
Volgens Hermann toon mnr. Molefe geen insig in sy oortredings nie. "Hy behoort skaam te wees, die land omverskoning te vra en die geld wat onregmatig aan hom betaal is, terug te betaal. Hy doen egter die teenoorgestelde en probeer om dit wat die hof reeds bevind het onverdedigbaar is, te verdedig," het Hermann bygevoeg.
"Behalwe ons opponering van die appèlaansoek gaan Solidariteit voort met 'n voorlegging aan die Valke om hulle met die strafregtelike ondersoek teen meneer Molefe te ondersteun. Die strafsaak hang nie af van sy appèlaansoek nie," het Hermann saamgevat.